Illum il-Kummissjoni qed tipproponi regoli ġodda dwar il-governanza tad-data biex jiġi sfruttat aħjar il-potenzjal tad-data li kulma tmur dejjem jikber f'qafas Ewropew affidabbli. Ir-Regolament se jiffaċilita l-kondiviżjoni tad-data fl-UE kollha u bejn is-setturi biex joħloq il-ġid għas-soċjetà, jiżdied kontroll u l-fiduċja kemm taċ-ċittadini kif ukoll tal-kumpaniji f'dak li hu d-data tagħhom, u joffri mudell alternattiv Ewropew għall-prattiki tat-trattament tad-data ta' pjattaformi teknoloġiċi ewlenin. L-ammont ta' data ġġenerata mill-korpi pubbliċi, min-negozji u miċ-ċittadini qed kulma jmur jikber. Huwa mistenni li jimmultiplika b'ħames darbiet bejn l-2018 u l-2025. Dawn ir-regoli l-ġodda se jippermettu li din id-data tiġi sfruttata u se jwittu t-triq għall-ispazji settorjali tad-data Ewropej għall-benefiċċju tas-soċjetà, taċ-ċittadini u tal-kumpaniji. Fl-istrateġija tad-data tal-Kummissjoni ta' Frar din is-sena, ġew proposti disgħa minn dawn l-ispazji tad-data, b'firxa li tmur mill-industrija għall-enerġija, u mis-saħħa għall-Patt Ekoloġiku Ewropew. Pereżempju, se, jikkontribwixxu għat-tranżizzjoni ekoloġika billi jtejbu l-ġestjoni tal-konsum tal-enerġija, jagħmlu l-konsenja ta' mediċina personalizzata possibbli, u jiffaċilitaw l-aċċess għas-servizzi pubbliċi. Il-Viċi President Eżekuttiv għal Ewropa Lesta għall-Era Diġitali, Margrethe Vestager, stqarret: “M'għandekx għalfejn tikkondividi d-data kollha. Iżda jekk tagħmel dan u d-data tkun sensittiva għandek tkun tista' tagħmel dan b'mod li d-data tista' tiġi fdata u protetta. Irridu nagħtu lin-negozji u liċ-ċittadini l-għodod biex iżommu l-kontroll tad-data. U biex tinbena l-fiduċja li d-data tiġi ttrattata f'konformità mal-valuri u d-drittijiet fundamentali Ewropej.” Il-Kummissarju għas-Suq Intern, Thierry Breton, qal: “Illum qed niddefinixxu approċċ verament Ewropew għall-kondiviżjoni tad-data. Ir-Regolament il-ġdid tagħna se jippermetti l-fiduċja u jiffaċilita l-fluss tad-data għas-setturi u l-Istati Membri kollha filwaqt li jpoġġi lil dawk kollha li jiġġeneraw id-data bħala l-ixprunaturi ewlenin. Bir-rwol dejjem jikber tad-data industrijali fl-ekonomija tagħna, l-Ewropa teħtieġ Suq Uniku miftuħ iżda sovran għad-data. Flimkien mal-investimenti tajbin u l-infrastrutturi ewlenin, ir-regolamentazzjoni tagħna se tgħin lill-Ewropa ssir il-kontinent tad-data numru wieħed tad-dinja.” Sabiex iwettaq dak li tħabbar fl-istrateġija tad-data, ir-Regolament se joħloq is-sisien għal mod Ewropew ġdid ta' governanza tad-data f'konformità mal-valuri u mal-prinċipji tal-UE, bħall-protezzjoni tad-data personali (GDPR), il-protezzjoni tal-konsumatur u r-regoli tal-kompetizzjoni. Dan joffri mudell alternattiv għall-prattiki tat-trattament tad-data tal-pjattaformi tat-teknoloġija l-kbar, li jistgħu jiksbu qawwa kummerċjali ta' livell għoli minħabba l-mudelli tan-negozju tagħhom li jimplikaw il-kontroll ta' ammonti kbar ta' data. Dan l-approċċ il-ġdid jipproponi mudell ibbażat fuq in-newtralità u t-trasparenza tal-intermedjarji tad-data, li huma l-organizzaturi tal-kondiviżjoni jew tal-ġbir flimkien tad-data, biex tiżdied il-fiduċja. Biex tiġi żgurata din in-newtralità, l-intermedjarju tad-data kondiviża ma jistax jittratta d-data f'ismu stess (eż. billi jbigħha lil kumpanija oħra jew jużaha biex jiżviluppa l-prodott tiegħu stess abbażi ta' din id-data) u jkollu jikkonforma ma' rekwiżiti stretti. Ir-Regolament jinkludi: Il-proposta tal-lum hija l-ewwel eżitu tal-Istrateġija Ewropea għad-data li timmira li tiftaħ il-potenzjal ekonomiku u soċjetali tad-data u tat-teknoloġiji bħall-Intelliġenza Artifiċjali, filwaqt li jitħarsu r-regoli u l-valuri tal-UE (pereżempju fil-qasam tal-protezzjoni tad-data u l-osservanza tal-proprjetà intellettwali u s-sigrieti tal-mestier). L-istrateġija se tibni fuq id-daqs tas-suq uniku bħala spazju fejn id-data tista' tiċċirkola fl-UE u bejn is-setturi f'konformità ma' regoli ċari, prattiċi u ġusti għall-aċċess u għar-riużu. Il-proposta tal-lum tappoġġja wkoll kondiviżjoni internazzjonali usa' tad-data, b'kundizzjonijiet li jiżguraw il-konformità mal-interess pubbliku Ewropew u l-interessi leġittimi tal-fornituri tad-data. Proposti aktar dedikati dwar l-ispazji tad-data huma mistennija li jsegwu fl-2021, ikkumplimentati minn Att dwar id-Data biex titrawwem il-kondiviżjoni tad-data fost in-negozji, u bejn in-negozji u l-gvernijiet. Mistoqsijiet u Tweġibiet Skeda informattiva Proposta għal governanza Ewropea tad-data Strateġija tad-data tad-19 ta' Frar 2020